În perioada 17-23 martie Colegiul Național "Vasile Alecsandri" din Bacău a primit vizita unei delegații poloneze alcatuită din 16 elevi și 2 profesori de la Liceum Ogólnokształcące "K.K. Baczyńskiego" Radomsko, Polonia, care au participat într-un proiect intitulat "La Pologne el la Roumanie – Culture, Traditions et Coutumes", un proiect cu comunicare în limba franceză.
Atât elevii cât și profesorii polonezi au fost cazați în familii și au avut ocazia să descopere patrimoniul orașului Bacău și Iași, sistemul românesc de educație prin asistență la ore. O vizită foarte interesantă pentru ei fost cea la Observatorul Astronomic cu panorama asupra Bacăului de pe terasa acestuia. Pentru că în orasul lor, Radomsko, un oraș cu 50 mii de locuitori nu există un aeroport, vizita la Aeroportul din Bacău i-a interesat foarte mult.
O altă activitate interesantă a avut loc la sediul Ansamblului "Plaiuri Băcăuane" condus de coregraful Robert Costrovanu, acolo unde a avut loc o prezentare a costumului popular românesc și a dansurilor populare. Oaspeții au fost invitați să învețe câteva din dansurile noastre iar dansatorii profesioniști au susținut un program demonstrativ care a fascinat pe toți cei prezenți.
Cu ocazia vizitei la Iași, vizitatorii au fost primiți oficial la Lectoratul de limba polonă al Universitații "Al. I. Cuza", de către lectorul polonez Dariusz Kasprzyk. "Cu această ocazie, polonezii si noi toți am aflat că anual 50-60 studenți de la diverse facultăți se înscriu la cursuri de limba polonă, o parte primesc burse de studiu în Polonia, participă la apariția unor reviste în limba polonă. Am aflat și despre proiectele comunității poloneze din Bucovina.
Schimbul a fost foarte important nu numai sub aspect cultural, educativ, ci și uman. Lacrimile pe care le-am văzut la despărțire spun totul…Familiile elevilor de la CNVA au fost niște gazde extraordinare și țin să le mulțumesc și pe această cale", ne-a spus prof. Angela Sterpu de la Colegiul Național "Vasile Alecsandri" Bacău.
În luna aprilie urmează vizita la Radomsko, iar elevii români vor fi cazați, la rândul lor, la corespondenții lor polonezi.